Task Force Pusherstreets kampklædte politibetjente er netop løbet ud af Christiania efter dagens razzia. Tilbage står fotografen Oliver Haase fra facebook-mediet CADOK – Christianias Dokumentar og filmer politiets aktion.

Pludselig vender politiet om og løber tilbage med trukne knipler mod den resterende tilskuerskare, som har fulgt politiet.

Ved synet af de løbende betjente presser Oliver Haase sig op mod væggen til Den Grå Hal, mens han holder hænderne i vejret. Om maven har han et Go-Pro kamera spændt fast, og hans første indskydelse er, at politiet ikke vil røre ham – han filmer dem jo.

Alvoren går dog hurtigt op for Oliver Haase, da det første knippelslag rammer ham i hovedet. Hans blik sløres, og han dejser om på brostenene, mens flere betjente iler til. På tværs af gaden filmer en anden fotograf optrinnet.

Sagen om Oliver Haase behandles nu af Den Uafhængige Politiklagemyndighed, og derfor vil lederen af Task Force Pusherstreet, Dannie Rise, ikke udtale sig om den konkrete sag.

Tidligere har politiet forklaret til TV 2, at episoden skyldtes, at en menneskemængde kastede sten og flasker mod politiet, og da en betjent blev ramt på armen, fik politiet nok og løb tilbage med stavene trukket.

FOTOGRAF SLÅET NED PÅ CHRISTIANIA Torsdag d. 28 april 2016 kom der, for anden dag i træk, store tropper af politiskole elever og hærgede Christiania. Det hele startede med en mishandling. (Rettelse; politiet udtaler at det ikke er politiskole elever men uddannet betjente. På en eller anden måde gør det det meget værer at profesionelle betjente opføre sig sådan.) Pludseligt begyndte politiet at slå på alle som stod og så på. En CADOK fotograf blev slået ned og kom på hospitalet. Den anden CADOK fotograf fik slag og kameraet blev smadret. Publié par CADOK sur jeudi 28 avril 2016

Mandag bad Task Force Pusherstreet desuden CADOK om at udlevere deres videomateriale for at hjælpe politiet med at finde frem til personer mistænkt for at kaste sten mod politiet under en anden aktion i juni.

»Vi er frustrerede over politiets voldelige optræden og ønsker at handle. Derfor filmer vi dem for at fortælle historierne om den vold, deres aktioner medfører,« siger CADOK’s ansvarshavende redaktør, christianitten Jørn Balther.

Drevet af vreden mod det, han betegner som voldelig adfærd fra politiets side, stiftede han i 2013 facebookmediet CADOK, der har over 19.000 følgere og jævnligt udgiver videoer af politiets aktioner på fristaden.

Fotografen Oliver Haase og resten af CADOK forsøger dagligt at dokumentere samtlige af politiets aktioner på fristaden, men oplever gang på gang at blive gennet væk. På CADOK’s facebookside er der inden for det seneste år 20 dokumenterede episoder, hvor politiet kræver, at fotograferne går væk fra politiets arbejde.

Generel modvilje

CADOK’s kritik af politiet bliver bakket op af forsvarsadvokat Thorkild Høyer, som har været advokat siden 1976 og har møderet for Højesteret.

»Politiet vil helt generelt ikke filmes. Vi ser i massevis af sager, at politiet ikke bryder sig om dokumentation af deres arbejde. Men hvis de gjorde deres arbejde ordentligt, burde de jo være ligeglade,« siger han.

Han forklarer, at det er tilladt at fjerne fotografer, hvis de stiller sig i vejen for politiets arbejde. Men optagelser, der ikke forstyrrer, skal de finde sig i, ligesom alle andre der færdes i det offentlige rum.

Civilbetjente D. 30 september 2015 kl. ca. 9 om morgenen stormede en flok civilbetjente Pusherstreet og fire personer blev anholdt. Publicado por CADOK em Quarta, 30 de setembro de 2015

Politiets generelle modstand mod at blive filmet kan i værste fald gå ud over borgernes retssikkerhed, påpeger Thorkild Høyer.

»Det er et problem for retssikkerheden, at politiet ikke accepterer den offentlige kontrol, som det er, når folk optager politiets indsats. Alle myndighedspersoner må stå til ansvar for deres arbejde, og det er helt oplagt, at der skabes et mistænkeligt og dubiøst forhold ved politiets modvilje mod optagelser,« siger han.

Ifølge Thorkild Høyer forsøger politiet at stoppe videooptagelser mere aktivt på Christiania end i andre dele af landet.

»Politiets modstand mod CADOK’s arbejde kan skyldes, at politiet – fejlagtigt – mener, at christianitter ikke har samme rettigheder som andre borgere i samfundet, og at politiet desuden har fuld politisk opbakning til en hård fremfærd på Christiania,« siger han.

Brugbare optagelser

Videooptagelser af politiets arbejde er ofte det bedste redskab, når Den Uafhængige Politiklagemyndighed skal opklare sager om politivold eller overdreven magtanvendelse fra ordensmagtens side.

Selv om politiet i talrige eksempler beder fotografer om at holde sig væk, indgår der på nuværende tidspunkt optagelser fra CADOK i flere klagesager, som er under behandling, og som hverken Task Force Pusherstreet eller Den Uafhængige Politiklagemyndighed kan udtale sig om.

Det drejer sig ud over sagen om Oliver Haase også om en episode, hvor en politibetjent sprøjtede peberspray i ansigtet på en anholdt, mens fire betjente bar ham ud af Christiania. Optrinnet blev filmet af CADOK.

Anholdt Får Peberspray. Optakten: En hashbod åbner kl 9 om morgenen og en flok stiller sig i kø for at købe hash. Et vidne beskriver: Pludselig kastede fire civilbetjente, som stod i køen, sig over en mand som ikke gjorde modstand. En femte betjent kom til og slog sin knytnæve mange gange ind i ansigter på den anholdte som var passiviseret af de andre betjente. Manden formodes at være slået bevistløs. På vej ud bliver samme mand tildelt et skud peberspray. Politiet har fået peberspray til at forsvare sig selv med, men her bliver det anvendt som afstraffelse. Er det lovligt? For at politiledelsen ikke igen skal undskylde sig med at de ikke kan finde den pågældende betjent viser vi her et billede af ham. Publicado por CADOK em Terça, 6 de outubro de 2015

»I mange af de tilfælde, hvor det lykkes at oplyse, hvad der er sket i en sag, er det, fordi der foreligger en optagelse, som viser, hvad der er sket,« siger Rasmus Blaabjerg, kontorchef i Den Uafhængige Politiklagemyndighed.

Han vurderer, at videooptagelser ofte er stærke indicier på, hvad en given situation handler om og hilser derfor levende billeder velkommen som bevismateriale.

Det bliver dog taget med i betragtning, at videooptagelser ikke nødvendigvis viser et fuldkomment billede af den givne situation, da man ikke nødvendigvis kan se, hvad der er foregået før eller efter optagelsen.

Rasmus Blaabjerg understreger også, at politiet lovligt har muligheden for at bede fotografer gå væk, hvis de forstyrrer politiarbejdet.

»Som udgangspunkt skal politiet finde sig i at blive filmet på offentligt tilgængelige steder, men hvis det direkte forstyrrer politiarbejdet, kan de bede fotografer om at gå væk. Det er en konkret vurdering af den enkelte politibetjent,« siger han.

Politiet afviser kritikken

Københavns politi nedsatte i 2012 Task Force Pusherstreet med det formål at bekæmpe den åbenlyse hashhandel i Pusher Street på Christiania.

Et marked, som ifølge politiet domineres af banderelaterede bagmænd, og som har gennemgået en forråelse gennem de seneste år. Siden enheden blev nedsat for fire år siden, anslår politiet, at omkring 400 personer er varetægtsfængslet under politiets indryk på fristaden.

Under indsatsen er flere og flere begyndt at filme politiets arbejde, og det er fotografer som CADOK i deres gode ret til, fortæller lederen af Task Force Pusherstreet, Dannie Rise.

Der kan dog opstå problemer, når fotograferne kommer for tæt på politiets arbejde, og det kommer CADOK ofte til, forklarer han.

»De må gerne filme os, men det skal foregå på behørig afstand, så det ikke forstyrrer politiets arbejde. Det har CADOK svært ved at forstå, for ofte stikker de kameraet helt op i hovedet på betjentene, og derfor må vi ofte sige mere end én gang, at de skal gå væk.«

CADOK mener, at politiet målrettet beder fotograferne forsvinde, selv om de holder afstand og ikke forstyrrer politiets arbejde.

»Hver gang vi filmer politiet, beder de os om at gå væk. Og det er selv om vi på forhånd holder os på behørig afstand og forsøger ikke at forstyrre dem, men blot dokumentere,« siger Jørn Balther.

Lederen af Task Force Pusherstreet afviser, at politiet har en taktik om at forhindre fotografer i at filme deres arbejde.

Og til Thorkild Høyers kritik af, at politiet betragter christianitter som borgere med færre rettigheder, melder han også hus forbi.

»Nej, tværtimod. Beboerne på Christiania har nøjagtigt de samme rettigheder, som alle andre borgere. Vi går bare efter at anholde de kriminelle pushere, ikke den almene beboer,« siger han.